Romania i Eurovision Song Contest

Romania debuterte i Eurovision Song Contest i 1994 og har delteke 22 gongar. Romania har aldri vunne Eurovision Song Contest, men har to tredjeplassar som beste plassering. Den dårlegaste plasseringa til Romania kom i 1998, då Romania kom på 22.-plass. Etter innføringa av semifinalar i Eurovision Song Contest i 
2004, kvalifiserte Romania seg til finalen på alle forsøk, inntil 2018, då landet vart slått ut i semifinalen for fyrste gong.

Historikk
Det er den rumenske kringkastaren Televiziunea Română (TVR) som sender Eurovision Song Contest i Romania, og som vel det rumenske bidraget til tevlinga. Romania debuterte i 1994, men melde seg òg på tevlinga i 1993 saman med seks andre land frå den tidlegare austblokka. For å halde talet på deltakande land nede, kravde Den europeiske kringkastingsunionen (EBU) at dei sju nye landa måtte gjennom ei eiga førehandskvalifisering, kalla Kvalifikacija za Millstreet (Kvalifisering til Millstreet). Dei tre beste landa i kvalifiseringa ville få ein plass i Eurovision Song Contest. Romania stilte med songen «Nu pleca», framført av Dida Drăgan, men kom på sisteplass i kvalifiseringa og var dimed ikkje kvalifisert til finalen i 1993.

Debuten 
I 1994 fekk Romania endeleg ta del i Eurovision Song Contest saman med ei rekkje nye deltakarland som Estland, Russland og Slovakia. I debuten hamna Romania på 21.-plass av 25 land, og den låge plasseringa gjorde at landet måtte stå over tevlinga året etter. Heller ikkje i 1996 kvalifiserte Romania seg, og var heller ikkje kvalifisert til finalen i 1997 på grunn av låg gjennomsnittpoengsum i perioden 1993–1996. Fram til 2002 måtte Romania stå over annakvart år på grunn av svake plasseringar i tevlinga.

I 2002 snudde resultata, og Romania fekk si beste plassering til då med ein niandeplass. Ein tiandeplass følgde året etter, og dimed var Romania direktekvalifisert til finalen i 2004. Etter å ha blitt nummer 18 i 2004, måtte Romania gjennom semifinalen i Kiev året etter. Der vann Romania semifinalen og kom på tredjeplass i finalen - den beste plasseringa til Romania i Eurovision Song Contest til nå. Ein fjerdeplass følgde i 2006, etterfølgd av tre svake plasseringar. I Bærum i 2010 tangerte Romania rekorden sin, då Paula Seling og Ovi kom på tredjeplass med «Playing With Fire».

Diskvalifikasjonen 
I åra 2010–2015 hamna Romania midt på resultatlista, før landet vart diskvalifisert. Bakgrunnen for diskvalifiseringa var at kringkastaren TVR fleire gongar ikkje hadde tilbakebetalt gjeld til Den europeiske kringkastingsunionen (EBU). Som straff vedtok EBU å diskvalifisere Romania – berre 17 dagar før tevlinga. Hausten same år vart EBU og TVR einige om ei nedbetalingsordning, og Romania fekk komme tilbake til Eurovision Song Contest i 2017.

Etter sjuandeplassen i 2017 – den beste plasseringa til Romania på sju år – rauk Romania ut av semifinalen i 2018. Dette var fyrste gongen at Romania ikkje nådde finalen, etter at ordninga med semifinalar vart innført i 2004.

Språk 
Fram til opphevinga av språkregelen i 1999 song representantar for Romania på rumensk. Etter 2000 har Romania stort sett sunge på engelsk, men ein song òg delvis på rumensk i 2008 og 2015. Bidraga frå Romania har òg vore delvis på italiensk i 2006 og 2009, og bidraget i 2007  vart blant anna sunge på russisk, spansk og fransk.

Bidraga

Røystehistorikk

Finalane

Semifinalane (2004-2021)

Galleri

Sjå òg
 Romania i Junior Eurovision Song Contest

Referansar

Kjelder

Denne artikkelen bygger på «Romania i Eurovision Song Contest» frå ,  den 30. mars 2021.  
 

 
Land i Eurovision Song Contest
Musikktevlingar